তাঁর কিছুক্ষণ আগেই সাংবাদিক বৈঠক করে গিয়েছেন জিনেদিন জিদান। ম্যানেজার হিসাবে তাঁর প্রথম চ্যাম্পিয়ন্স লিগ ফাইনাল। তবু, তিনি শান্ত! ফুটবলার হিসাবে তাঁর ঝুলিতে ১৫টি ট্রফি। আগামী ২৮ মে মিলানের সান সিরো স্টেডিয়ামে ম্যানেজার হিসাবে কি তাঁর অভিষেক ট্রফিটা আসবে? সাংবাদিকদের এই প্রশ্নের জবাবেও শান্ত জিদান। শুধু বলেছেন, ‘‘আতলেতিকো দে মাদ্রিদকে উপেক্ষা করবেন না। এই টুর্নামেন্টেই ইউরোপের দুই সেরা দুই দলকে ওরা হারিয়ে ফাইনালে উঠেছে। ম্যাচটা খুব কঠিন।’’
সংবাদমাধ্যম জিদানের নির্লিপ্ততায় উৎসাহিত হয়নি। এমনকী, গ্যারেথ বেলের মন্তব্যকেও সংবাদমাধ্যম বিশেষ গুরুত্ব দেয়নি। বেল কিন্তু চ্যাম্পিয়ন্স লিগ ফাইনালের আগে বিতর্ক উসকে দিয়ে বলেছেন, ‘‘আতলেতিকোতে কোনও ফুটবলারই নেই যারা রিয়ালের জার্সি পরার যোগ্য!  
সংবাদমাধ্যম উৎসাহিত বোধ করল, রোনাল্ডোর সাংবাদিক বৈঠকের পর। রোনাল্ডো বললেন, ‘‘প্যারিস সঁ জঁরম এবং ম্যাঞ্চেস্টার সিটি’র উদ্দেশে বলছি। আমি রিয়াল মাদ্রিদ থেকেই অবসর নেওয়ার সিদ্ধান্ত নিয়েছি!’’ একইসঙ্গে জানালেন, তাঁর এই সিদ্ধান্তের পিছনে অন্যতম কারণ, জিদানের উপস্থিতি! মঙ্গলবারই প্র্যাক্টিসে চোট পেয়েছিলেন রোনাল্ডো। সাংবাদমাধ্যমের সংশয় হয়েছিল তাঁর আগামী শনিবার চ্যাম্পিয়ন্স লিগ ফাইনাল খেলা নিয়ে। তাই হয়তো বুধবার অতিরিক্ত ট্রেনিং করে নিজেকে ফিট করে তোলার চেষ্টা দেখা গেল রোনাল্ডোর মধ্যে।